SET ปิดเช้าบวก 1 จุด รับแรงซื้อกลุ่มค้าปลีก-แบงก์-ไฟแนนซ์ หลังโควิดในปท.ดีต่อเนื่อง
SET ปิดเช้าบวก 1 จุด รับปัจจัยบวกจากสถานการณ์โควิดในประเทศดีขึ้นต่อเนื่อง หนุนหุ้นกลุ่มค้าปลีก, กลุ่มแบงก์, กลุ่มไฟแนนซ์ คาดแนวโน้มช่วงบ่ายเล่นประคองตัวรอผลประชุมเฟดคืนนี้ ให้แนวรับ 1,615 จุด แนวต้าน 1,625-1,630 จุด 
3 พ.ย. 2564

โดยนักวิเคราะห์ กล่าวว่า ตลาดหุ้นไทยเช้านี้เคลื่อนไหวทรงตัว โดยมีปัจจัยบวกจากสถานการณ์โควิดในประเทศดีขึ้นต่อเนื่อง ซึ่งวันนี้รายงานจำนวนผู้ติดเชื้อโควิด-19 รายใหม่ 7,679 รายต่ำสุดในรอบ 4 เดือน คนเริ่มเดินทางไปใช้บริการห้างสรรพสินค้ามากขึ้น หนุนหุ้นกลุ่มค้าปลีก ส่วนกลุ่มแบงก์ตอบรับข่าว SCB เข้าซื้อ Bitkub และกลุ่มอิเล็กทรอนิกส์คาดว่าผลประกอบการในไตรมาส 3/2564 ดี
“หลักๆ สถานการณ์โควิดในประเทศดีขึ้น ทำให้ sentiment ดีขึ้น ทำให้มีแรงเก็งกำไรในกลุ่มค้าปลีก กลุ่มแบงก์ กลุ่มไฟแนนซ์” นักวิเคราะห์ กล่าว  
อย่างไรก็ตามมีแรงขายหุ้นกลุ่มพลังงาน ทำให้ราคาปรับลงตามราคาน้ำมัน ค่าการกลั่น และส่วนต่างปิโตรเคมีลดลง ก่อนจะมีการประชุมผู้ส่งออกน้ำมัน หรือโอเปกพลัส อีกทั้งกลุ่มไอทีซีปรับลง โดยเฉพาะ TRUE และ DTAC กดดันดัชนีราว 1.20 จุด
สำหรับแนวโน้มตลาดหุ้นช่วงบ่าย นักวิเคราะห์ คาดว่าน่าจะเคลื่อนไหวทรงตัว น่าจะเนลักษณะประคองตัวรอผลการประชุมธนาคารกลางสหรัฐ(เฟด) คืนนี้
ทั้งนี้พร้อมให้แนวรับที่ 1,615 จุด แนวต้านที่ 1,625 – 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 7,035.72 ล้านบาท ปิดที่ 131.50 บาท เพิ่มขึ้น 1.50 บาท
TRUE มูลค่าการซื้อขาย 2,776.23 ล้านบาท ปิดที่ 3.84 บาท ลดลง 0.24 บาท
KBANK มูลค่าการซื้อขาย 1,828.54 ล้านบาท ปิดที่ 142.50 บาท เพิ่มขึ้น 0.50 บาท
BBL มูลค่าการซื้อขาย 1,396.18 ล้านบาท ปิดที่ 125.00 บาท เพิ่มขึ้น 0.50 บาท
BANPU มูลค่าการซื้อขาย 1,288.10 ล้านบาท ปิดที่ 11.00 บาท ลดลง 0.10 บาท
 
 